b'\n_START_ARTICLE_\nLojze Ude mlaj\xc5\xa1i\n_START_SECTION_\n\xc5\xbdivljenje in delo\n_START_PARAGRAPH_\nLojze Ude mlaj\xc5\xa1i se je rodil v dru\xc5\xbeini pravnika in zgodovinarja L. Udeta-starej\xc5\xa1ega. Osnovno \xc5\xa1olo (1947-1955) in klasi\xc4\x8dno gimnazijo (1955\xe2\x80\x931960) je obiskoval v Ljubljani, kjer je nato nadaljeval s \xc5\xa1tudijem prava, obranil magistrsko nalogo Revizija v na\xc5\xa1em civilnem pravdnem postopku (1973) in doktoriral z disertacijo Postopek pred sodi\xc5\xa1\xc4\x8di zdru\xc5\xbeenega dela (1977). Po diplomi je bil sodni\xc5\xa1ki pripravnik v Ljubljani (1960\xe2\x80\x931963) (vmes odslu\xc5\xbeil voja\xc5\xa1\xc4\x8dino), po sodni\xc5\xa1kem izpitu je bil sodnik v Radovljici (1963\xe2\x80\x931964), nato pri vrhovnem sodi\xc5\xa1\xc4\x8du SRS strokovni sodelavec (1965\xe2\x80\x931970), do 1973 tajnik in do 1980 sodnik vrhovnega sodi\xc5\xa1\xc4\x8da. Leta 1980 je postal predsednik republi\xc5\xa1kega komiteja za zakonodajo SRS. Decembra 1973 je postal predavatelj civilnega in procesnega prava na PF v Ljubljani. Leta 1993 je bil izvoljen za ustavnega sodnika na Ustavnem sodi\xc5\xa1\xc4\x8du RS.'